सफलतापूर्वक कंधार और गजनी जीतने के पश्चात अगस्त 1839 में अंग्रेजों की सेना ने काबुल में प्रवेश किया। इससे पहले अंग्रेजों ने रिश्वत देकर सभी स्थानीय जनजातियों को पहले ही अपनी ओर कर लिया था। दोस्त मुहम्मद ने आत्मसमर्पण (1840) कर दिया और शाहशुजा को अफगानिस्तान का अमीर घोषित कर दिया गया। लेकिन अफगानिस्तान के लोगों को शाहशुजा स्वीकार्य नहीं था। वह केवल ताकत के बल पर ही गद्दी पर रह सकता था। इसके पश्चात आकलैण्ड ने अंग्रेजी सेना वापस बुला ली तथा एक छोटी टुकड़ी जनरल एलफिंस्टन के नेतृत्व में काबुल में छोड़ दी। अंग्रेजी सेना के वापस लौटते ही अफगानों ने विद्रोह कर दिया तथा काबुल में अंग्रेजी सेना के कमांडर बर्न्स की हत्या कर दी। इसके पश्चात अंग्रेज दोस्त मुहम्मद के पुत्र अकबर खां से एक अपमानजनक संधि (1841) करने पर बाध्य हुये। इस संधि द्वारा उन्होंने अफगानिस्तान छोड़ना स्वीकार कर लिया तथा दोस्त मुहम्मद को पुनः अफगानिस्तान का शासक बना दिया गया। इसके बाद मैक्नाटन, एलफिंस्टन और शाहशुजा भी एक-एक करके मार दिये गये तथा ऑकलैंड के उत्तराधिकारी एलनबरो ने बचे हुए सभी अंग्रेज सैनिकों को अफगानिस्तान से वापस बुला लिया। इस प्रकार अंग्रेजों की यह महान योजना गुब्बारे की तरह फूट गयी।